b"\n_START_ARTICLE_\nAlexis Claude Clairaut\n_START_SECTION_\n\xc5\xbdivljenje in delo\n_START_PARAGRAPH_\nNjegov o\xc4\x8de Jean-Baptiste Clairaut je v Parizu pou\xc4\x8deval matematiko in so ga izbrali za \xc4\x8dlana Berlinske akademije. Alexisova mati Catherine Petit je rodila dvajset otrok, otro\xc5\xa1tvo pa je pre\xc5\xbeivel le Alexis. Alexisa je u\xc4\x8dil doma o\xc4\x8de. \xc5\xbde zelo zgodaj je bral Evklidove Elemente, z devetimi leti pa je obvladal veliko podro\xc4\x8dij iz algebre in geometrije._NEWLINE_Clairaut je znan po razpravah o obliki Zemlje, gibanju Lune in Halleyjevega kometa. Svoje prvo znanstveno delo o lastnostih \xc5\xa1tirih krivulj, ki jih je sam odkril, je napisal v 13. letu starosti leta 1726. \xc5\xa0estnajstleten je kon\xc4\x8dal razpravo Recherches sur les courbes a double courbure in jo objavil leta 1731. S to razpravo je z 18. leti postal \xc4\x8dlan Francoske akademije znanosti (Acad\xc3\xa9mie des sciences), \xc4\x8deprav je bil \xc5\xa1e premlad._NEWLINE_Leta 1736 je sodeloval v Maupertuisovi odpravi na Laponsko na polarni krog, ki se je namenila izmeriti dol\xc5\xbeino poldnevni\xc5\xa1kega loka. Pri vrnitvi je leta 1743 objavil svojo razpravo Th\xc3\xa9orie de la figure de la terre. V tem delu je postavil Clairautov izrek, ki povezuje gravitacijo v to\xc4\x8dkah na povr\xc5\xa1ini vrte\xc4\x8dega se elipsoida s tlakom in centrifugalno silo na ekvatorju._NEWLINE_Bil je v sporu z d'Alembertom zaradi d'Alembertove ljubosumnosti njegovega pisanja o Halleyjevem kometu._NEWLINE_Spretno je na\xc5\xa1el pribli\xc5\xbeno re\xc5\xa1itev problema treh teles. Leta 1750 je prejel nagrado sanktpeterburg\xc5\xa1ke akademije za svojo razpravo Th\xc3\xa9orie de la lune._NEWLINE_Leta 1757 je ponovil Halleyjeve ra\xc4\x8dune tira kometa in pri tem upo\xc5\xa1teval tudi vplive drugih planetov. Uporabil je matemati\xc4\x8dne postopke, ki jih je 8 let prej izpopolnjeval prav z namenom, da bi se lahko spopadel z nekaterimi astronomskimi problemi. Pri tem sta mu pomagala de Lalande in Lepauteva. Leta 1759 je izra\xc4\x8dunal prison\xc4\x8dje kometa. Na\xc5\xa1el je enojne re\xc5\xa1itve diferencialnih ena\xc4\x8db 1. reda, 2. reda in vi\xc5\xa1jih redov.\n_START_SECTION_\nPoimenovanja\n_START_PARAGRAPH_\nPo njem se imenuje krater Clairaut na Luni."